OKRESNÁ PROKURATÚRA BREZNO 
Boženy Němcovej 3, 977 31 Brezno	

Číslo: 2 Pv 117/16/6603-25	Brezno 26.08.2016 
EEČ: 2-46-59-2016

U Z N E S E N I E

Trestná vec:	obv. XXXXX 
Trestný čin:	Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 125/2016 Zbierky zákonov 
Rozhodol: 	prokurátor Okresnej prokuratúry Brezno 
Podľa § 215 odsek 1 písmeno b Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX 2141/11 XXXXX
väzba: nie
ktorý je trestne stíhaný pre trestný čin:
- Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 125/2016 Zbierky zákonov 

na tom skutkovom základe, že:
ako fyzická osoba podnikajúca na základe živnostenského oprávnenia pod obchodným menom XXXXX, s miestom podnikania 977 01 XXXXX, XXXXX 11, IČO 37633236, za obdobie mesiacov október 2014 až september 2015, v zmysle zákona 461/2003 Z. z. o sociálnom poistení, nezaplatil poistné na sociálne poistenie za SZČO, napriek tomu, že za tieto mesiace mal dostatok finančných prostriedkov na jeho úhradu, na účet Sociálnej poisťovne, pobočka XXXXX, Kapitulská 27, v celkovej výške 1.629,39 €,  
lebo  tento skutok nie je trestným činom a nie je dôvod na postúpenie veci.  
 
Odôvodnenie:

Policajt OO PZ v Brezne uznesením č. ORP-186/BR-BR-2016 z 25.05.2016 začal trestné stíhanie a uznesením dňa 11.07.2016 vzniesol obvinenie XXXXX za prečin nezaplatenia dane a poistného podľa § 278 ods. 1 Tr. zák., ktorého sa mal dopustť tak, že ako fyzická osoba podnikajúca na základe živnostenského oprávnenia pod obchodným menom XXXXX, s miestom podnikania 977 01 XXXXX, XXXXX 11, IČO 37633236, za obdobie mesiacov august 2011 až jún 2013, október 2014 až september 2015 v zmysle zákona 461/2003 Z. z. o sociálnom poistení, nezaplatil poistné na sociálne poistenie za SZČO, napriek tomu, že za tieto mesiace mal dostatok finančných prostriedkov na jeho úhradu, na účet Sociálnej poisťovne, pobočka XXXXX, Kapitulská 27, v celkovej výške 4.308,28 €. 

Dňa 26.08.2016 po skončení skráteného vyšetrovania policajt OO PZ XXXXX predložil tunajšej prokuratúre spis s návrhom na podanie obžaloby na XXXXX v intenciách vyššie citovaného skutku. 

Preskúmaním zadováženého spisového materiálu som zistil, že trestné oznámenie poškodeným Sociálnou poisťovňou, pobočka XXXXX, bolo podané a aj policajt OO PZ XXXXX na základe toho po zadovážení znaleckého posudku, vzniesol obvinenie XXXXX za obdobie mesiacov august 2011 až jún 2013 a ďalej za obdobie október 2014 až september 2015. V prípade predmetného skutku a trestného činu nezaplatenia dane a poistného podľa § 278 ods. 1 Tr. zák. ide o pokračujúci trestný čin. Posledným dátumom spáchania čiastkových útokov prvého obdobia, za ktoré bolo vznesené obvinenie, je dátum 31.07.2013. Následne dátumom prvého čiastkového útoku ďalšieho obdobia, za ktoré bolo vznesené obvinenie, je až 30.11.2014. Medzi týmito dvoma dátumami spáchania čiastkových útokov pokračujúcej trestnej činnosti je časová medzera ďaleko presahujúca obdobie aspoň šiestich mesiacov, keďže ide o dobu jedného roka a štyroch mesiacov. 

Z uvedeného je zrejmé, že v danom prípade by sa mohlo jednať nie o jeden pokračujúci trestný čin, ale o dvojnásobný trestný čin spáchaný jednak v období august 2011 až jún 2013 a v dobe október 2014 až september 2015. Podľa podkladov predložených jednak samotným poškodeným, teda Sociálnou poisťovňou, pobočka XXXXX a v súlade so zadováženým znaleckým posudkom, je zrejmé, že suma nezaplateného poistného za prvé obdobie august 2011 až jún 2013, predstavuje sumu 2.678,89 €. Za ďalšie obdobie, ktoré je už potrebné posudzovať ako samostatný skutok, a to obdobie október 2014 až september 2015, je výška neodvedeného poistného len v sume 1.629,39 €. 

	Podľa § 122 ods. 10 Tr. zák. za pokračovací trestný čin sa považuje, ak páchateľ pokračoval v páchaní toho istého trestného činu. Trestnosť všetkých čiastkových útokov sa posudzuje ako jeden trestný čin, ak všetky čiastkové útoky toho istého páchateľa spája objektívna súvislosť v čase, spôsobe ich páchania a v predmete útoku, ako aj subjektívna súvislosť, najmä jednotiaci zámer páchateľa spáchať uvedený trestný čin, to neplatí vo vzťahu k čiastkovým útokom spáchaným mimo územia Slovenskej republiky.

	Podľa § 278 ods. 1 Tr. zák., prečinu nezaplatenia dane a poistného sa dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie. 

	Podľa § 125 ods. 1 Tr. zák. škodou malou sa rozumie škoda prevyšujúca sumu 266 €. Škodou väčšou sa rozumie suma dosahujúca najmenej desaťnásobok takej sumy. 

	Podľa ustálenej súdnej praxe za objektívnu súvislosť v čase páchania čiastkových útokov pokračujúceho trestného činu sa považuje doba nepresahujúca časový úsek šiestich mesiacov medzi dvomi spáchanými čiastkovými skutkami. 

	Väčšou škodou, resp. väčším rozsahom spáchaného trestného činu je suma prevyšujúca čiastku 2.660 €. 
	
	Na základe vyššie uvedených skutočností, je teda zrejmé, že samostatný skutok, za ktorý bolo vznesené obvinenie XXXXX v období október 2014 až september 2015, nenapĺňa zákonné znaky skutkovej podstaty vyššie citovaného trestného činu, nakoľko výška nezaplateného poistného v celkovej výške 1.629,39 €, nedosahuje zákonom požadovanú hranicu 2.660 €. 

Pokiaľ ide o prvé obdobie, a to obdobie august 2011 až jún 2013, výška nezaplateného poistného za predmetné obdobie dosahuje sumu, za ktorú je možné vyvodiť trestnú zodpovednosť, a tak za toto obdobie bude na obvineného podaná obžaloba. 

Preto bolo potrebné rozhodnúť v súlade s ustanovením § 215 ods. 1 písm. b) Tr. zák., nakoľko samostatný skutok, za ktorý bolo vznesené obvinenie XXXXX za obdobie mesiacov október 2014 až september 2015, nie je trestným činom, a tak trestné stíhanie voči nemu zastaviť.  
 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Ľuboslav Čižmár 
prokurátor